**Ωδείο Ηρώδου Αττικού  
2 Ιουλίου, 21:00**

**Anne Teresa De Keersmaeker, Jean-Guihen Queyras / Rosas**

**Εν τω μέσω της ζωής, βρισκόμαστε / 6 Σουίτες για τσέλο του Μπαχ**

Δείτε εδώ το τρέιλερ της παράστασης: <https://www.youtube.com/watch?v=RjI3mQxFYqk>

Ένας ύμνος στο σύγχρονο χορό. Ένας ύμνος στο εμβληματικό έργο του Μπαχ. Η **Αν Τερέζα Ντε Κεερσμάκερ**, η σημαντικότερη ίσως χορογράφος της εποχής μας, παρουσιάζει με την ομάδα Rosas τις 6 Σουίτες για τσέλο του αγαπημένου της **Μπαχ**, για μια μοναδική βραδιά, στις **2 Ιουλίου στο Ωδείο Ηρώδου Αττικού**. Μια ξεχωριστή παράσταση που η κριτική χαρακτήρισε «ιδανικό πάντρεμα ανάμεσα στον Μπαχ και τους Rosas» και «υπέρτατη στιγμή χάρης και ομορφιάς». Τις σουίτες ερμηνεύει ο σπουδαίος γάλλος τσελίστας **Ζαν-Γκυγέν Κεράς.**

Το κοινό του Φεστιβάλ έχει απολαύσει και στο παρελθόν δουλειές της Κεερσμάκερ, (τις παραστάσεις *Rosas danst Rosas*​ και *Το τραγούδι*, το 2009), ωστόσο είναι η πρώτη φορά που η ομάδα Rosas θα εμφανιστεί στο Ηρώδειο, κάτι που αποτελούσε έντονη επιθυμία της χορογράφου. Η Κεερσμάκερ θα χορέψει μαζί με άλλους τέσσερις χορευτές της ομάδας της, σε μια παράσταση που αποτίνει φόρο τιμής στην Πίνα Μπάους (1949-2009): ο τίτλος παραπέμπει στη φράση «Mitten wir im Leben sind mit dem Tod umfangen» («Εν τω μέσω της ζωής, βρισκόμαστε στον θάνατο»), μετάφραση ενός λατινικού ψαλμού από τον Λούθηρο, που έχει χαραχτεί στον τάφο της θρυλικής χορογράφου.

Το μοναδικό χορευτικό της στίγμα της Ντε Κεερσμάκερ είναι αυτό που την καθιέρωσε ως μία από τις κυριότερες εκπροσώπους του φλαμανδικού κινήματος στο χορό και γρήγορα την έκανε να ξεχωρίσει στο παγκόσμιο καλλιτεχνικό στερέωμα. Η βελγίδα δημιουργός ίδρυσε την ομάδα Rosas το 1983, χρονιά που παρουσίασε το εμβληματικό *Rosas danst Rosas*​, έργο-σταθμό στην ιστορία του σύγχρονου χορού. Από τότε εξερευνά διαρκώς τα όρια της χορογραφίας και τη σχέση ανάμεσα στο χορό, τη μουσική, τη φύση, τα μαθηματικά, τη γλώσσα, τις εικαστικές τέχνες. Το 1995 η Κεερσμάκερ ίδρυσε τη φημισμένη σχολή P.A.R.T.S. (Performing Arts Research and Training Studios) στις Βρυξέλλες, στην οποία έχουν φοιτήσει πολλοί από τους κορυφαίους σύγχρονους χορευτές. Η χορογράφος έχει τιμηθεί με πολυάριθμα βραβεία, μεταξύ των οποίων Bessie Award (1987), Grand Prix de la Danse de Montréal (2012), Grand Prix de la Danse de Montréal (2012), Χρυσό Λέοντα στην Μπιενάλε της Βενετίας για το σύνολο του έργου της (2014), με τα Διάσημα του Τάγματος των Τεχνών και των Γραμμάτων στη Γαλλία (2008) κ.ά.

Μαζί με την ομάδα, στη σκηνή του Ηρωδείου θα βρίσκεται ο σπουδαίος γάλλος τσελίστας Ζαν-Γκυγέν Κεράς που φημίζεται για τη μουσική του ευελιξία. «Παίζει όπως αναπνέει», λένε γι’ αυτόν οι κριτικοί, ενώ το κοινό αναμένει με αγωνία τις εμφανίσεις του ανά τον κόσμο. Ο Κεράς έχει συνεργαστεί από την αρχή της καριέρας του με σημαντικά σχήματα, διατηρώντας σταθερή συνεργασία με τις Freiburg Baroqueorchester και Akademie für Alte Musik Berlin, όπως και με το Carnegie Hall στη Νέα Υόρκη.

Συντελεστές:

Χορογραφία **Anne Teresa De Keersmaeker**  
Τσέλο**Jean-Guihen Queyras**  
Συνδημιουργία - Ερμηνεία**Boštjan Antončič, Anne Teresa De Keersmaeker, Marie Goudot, Julien Monty, Michaël Pomero**  
Μουσική**Γιόχαν Σεμπάστιαν Μπαχ,**6 σουίτες για τσέλο, BWV 1007-1012  
Κοστούμια **An D’Huys**  
Δραματουργία**Jan Vandenhouwe**  
Ήχος**Alban Moraud**  
Φωτισμοί **Luc Schaltin**  
Παραγωγή **Rosas**  
  
Συμπαραγωγή **De Munt / La Monnaie (**Βρυξέλλες**), Ruhrtriennale, Concertgebouw Brugge, Philharmonie de Paris – Théâtre de la Ville – Paris – Festival d’Automne à Paris, Sadler’s Wells (**Λονδίνο**), Les Théâtres de la Ville de Luxembourg, Opéra de Lille, Ludwigsburger Schlossfestspiele, Elbphilharmonie (**Αμβούργο**), Montpellier Danse 2018**  
  
Με την υποστήριξη της Φορολογικής Ασπίδας της Ομοσπονδιακής Δημοκρατίας του Βελγίου, σε συνεργασία με τη Φορολογική Ασπίδα της Casa Kafka Pictures με ενίσχυση από την Belfius.